*Slovenský ochranársky snem* [*www.ochranari.sk*](http://www.ochranari.sk/)

*Tlačová správa*

**Žiadame daňovú reformu odvíjať od konceptu zelenej daňovej reformy**

Bratislava, 7.12.2021. 6. decembra 2021 55 environmentalistov a environmentalistiek, prevažne členov a členiek Slovenského ochranárskeho snemu (vrátane popredných environmentálnych ekonómov), poslalo predsedovi vlády, ministrovi financií a ďalším relevantným adresátom výzvu, aby v intenciách programového vyhlásenia vlastnej vlády prikročili k zelenej daňovej reforme.

V úvode svojho listu autori a autorky pripomínajú sľuby z programového vyhlásenia súčasnej vlády, *napr. : „V daňovom mixe vláda zavedie zdaňovania spotreby, majetku a negatívnych externalít a naopak, zníženie zdaňovania ekonomickej aktivity. S ohľadom na udržateľnosť životného prostredia bude vláda posilňovať úlohu environmentálnych daní**. Vláda zváži zmeny v daňovej politike smerom k zelenej, fiškálne neutrálnej daňovej reforme.“*

Ako ďalej konštatujú, hoci v týchto dňoch podpredseda vlády a minister financií Igor Matovič predstavil návrh daňovej reformy, sľuby vlády z jej programového vyhlásenia v tomto návrhu v dostatočnej miere nenachádzajú. Nezaregistrovali ani zmienku o zdaňovaní negatívnych externalít, zvyšovaní environmentálnych daní, daňovo-odvodovej podpore pro-environmentálneho správania či o zelenej, fiškálne neutrálnej daňovej reforme. A už vôbec nie prísľub, že takáto všestranne výhodná reforma zo sféry win – win stratégií bude stáť v centre celého reformného úsilia. A pritom zelená daňová reforma sa spomína nielen v programovom vyhlásení našej vlády, ale už desiatky rokov aj vo svete. Nielen vo všeobecných koncepčných teoretických úvahách ale aj vo výsledkoch výskumov s výsledkami získanými pomocou sofistikovaných ekonomicko-matematických modelov, využívajúcich komplexné oficiálne štatistické dáta.

V posledných rokoch - z podnetu Európskeho hospodárskeho a sociálneho výboru - vedeckí pracovníci Ekonomického ústavu SAV navrhli a kvantifikovali novú environmentálnu daň, založenú na spoplatnení finálnej spotreby (v prvom kroku len podľa množstva emisií CO2) v rámci celého výrobného reťazca, bez ohľadu na to, či sa celý alebo len niektorá jeho časť realizuje v Slovenskej republike, EÚ alebo mimo nej. Na druhej strane sa predpokladali kompenzácie v podobe zníženia daní z príjmu fyzických osôb. Výsledne takto relatívne zdražejú environmentálne náročné produkty a relatívne zlacnejú produkty, ktoré sú šetrné voči životnému prostrediu, čo spotrebiteľom dá žiaduci motivačný cenový impulz (Páleník, Miklošovič, 2015). Kalkulácie zavedenia novej environmentálnej dane vo výške 1 % hrubého domáceho produktu so súbežným znížením daňového zaťaženia práce v rovnakej výške (princíp fiškálnej neutrality) sa pre Slovensko uskutočnili prostredníctvom modelu všeobecne vypočítateľnej rovnováhy. Výsledky štúdie (v strednodobom horizonte): pozitívny vplyv na HDP (medzi 1,2 % až 3,9 %) a na príjem domácností (medzi 2,9 % až 5,1 %), pričom počet pracovných príležitostí vzrástol rádovo v desiatkach tisíc.

Inšpiráciou nám môže byť aj Rakúsko. Jedným z nástrojov ich hospodárskej politiky - v súlade so stratégiou udržateľnosti celej EÚ - je aj eko-sociálna daňová reforma, ktorá sa premietla do daňovej reformy. Vláda ju schválila 3. októbra 2021 a začne platiť v postupných krokoch od 1. januára 2022. Jej základom je zníženie daňového zaťaženia pre podniky a zamestnancov (s cieľom zvýšenia konkurencieschopnosti rakúskej ekonomiky) a ekologizácia daňového systému zavedením poplatkov za emisie CO2 s cieľom dosiahnutia environmentálnej udržateľnosti. Jedná sa o veľmi komplexnú reformu,  zohľadňujúcu aj také aspekty, ako je tzv. regionálny klimatický bonus a ďalšie zmeny v záujme sociálnej inklúzie (Luptáčik, M., 2021). O niečo podobné sa u nás i na úrovni celej EÚ pokúša aj tím okolo nášho europoslanca Martina Hojsíka.

Ako sa konštatuje v závere výzvy: „*Apelujeme preto na Ministerstvo financií SR, Ministerstvo životného prostredia SR, Vládu SR, NR SR a ďalších, aby sa snažili transformovať „daňovú revolúciu" do podoby "ecological/eco-social/green tax reform", známej už veľa rokov. Ide o fiškálne neutrálnu reformu, kde na jednej strane sa menej daňovo-odvodovo zaťaží práca (čím o. i. poklesne nezamestnanosť) a na strane druhej sa viac zaťaží spotreba surovín a znečisťovanie životného prostredia (začne sa šetrnejšie zaobchádzať s prírodnými zdrojmi, dôslednejšie separovať a recyklovať odpad a chrániť životné prostredie). Toto považujeme za základ skutočnej daňovej revolúcie, potrebnej pre súčasnosť a budúcnosť*.“

Viac info: Viliam Páleník: ekonvpal@savba.sk, tel. 0905 977102, Mikuláš Huba: [mikulas.huba2@gmail.com](mailto:mikulas.huba2@gmail.com),